钦定古今图书集成/历象汇编/乾象典/第021卷 > 坤舆图说 > 《论刘向灾异五行志》宋·储泳
## 钦定古今图书集成/历象汇编/乾象典/第021卷 > 坤舆图说 > 《论刘向灾异五行志》宋·储泳

尝观刘向《灾异五行传》，后世以为牵合天固未必以
屑屑为事，然殃咎各以类至，理不可诬。若遽以牵合
少之，则箕子之五事庶征，相为影响，顾亦可得而议
乎？试以一身言之，五行者，人身之五官也。气应五脏，
五气调顺，则百骸俱理，一气不应，一病生焉。然人之
受病，必有所属，“太阳为水，厥阴为木”是也。而太阳之
证，为项强，为腰疼，为发热，为恶寒，其患杂然而并出，
要其指归，则一出于太阳之证也，犹貌不恭而为常
雨、为狂、为恶也。况五官之中，或貌言之问，两失其正，
即《素问》所谓阳明厥阴之合病也。其为病，又岂一端
之所能尽哉？以一身而察之，则五事庶证之应，盖可
以类推矣。刘向《五行传》直指某事为某证之应，局于
一端，殆未察医书两证合病之理也。后之人主五事
多失其正，受病盖不止一证，宜乎灾异之互见迭出
也。苟以一证论之，未为得也。夫冬雷则草木华，蛰虫
奋，人多疾疫，一炁使然。景星庆云不生，圣贤则产祥。
瑞象见于上，则应在于下，如虹蜺妖气也。当大夏而
见，则不能损物，百物“未告成也。”秋见则百谷用耗矣。
或入人家而能致火，饮井则泉竭，入酱则化水。和气
致祥，妖气致异，厥有明验。天道感物，如响斯应，人事
感天，其有不然者乎？如风花出海而为飘风，山川出
云而为时雨。农家以霜降前一日见霜，则知清明后
一日霜止，五日十日而往，前后同占，欲出秧苗，必待
霜止。每岁推验，若合符节，天道果远乎哉？感于此则
应于彼，有此象则有此数，乃不易之理也。